কাল থেকেই বদলাবে আবহাওয়া, রাজ্যের আকাশে নিম্নচাপের ভ্রুকুটি

কলকাতা: বাংলার আকাশে দুর্যোগের ঘনঘটা! নতুন করে নিম্নচাপের (Deep Depression Heavy Rain Forecast) জেরে আবার বৃষ্টির সতর্কতা রাজ্যে। বৃহস্পতিবার সকাল থেকে রোদ মেঘের খেলা চলছে। রোদ উঠলেও বজ্রবিদ্যুৎ-সহ বৃষ্টির সম্ভাবনা রয়েছে কয়েকটি জেলায়। আবহাওয়া দফতর জানিয়েছে, বিক্ষিপ্তভাবে বজ্রবিদ্যুৎ-সহ বৃষ্টির সম্ভাবনা থাকলেও ভারী বৃষ্টির সম্ভাবনা আপাতত নেই দক্ষিণবঙ্গে। শুক্রবার থেকেই ফের আবহাওয়ার পরিবর্তন হতে চলেছে। শনি ও রবিবার ভারী বৃষ্টির আশঙ্কা দক্ষিণবঙ্গের একাধিক জেলায়। দক্ষিণের পাশাপাশি উত্তরবঙ্গেও ভারী বৃষ্টির সম্ভাবনা নেই ৷ বিক্ষিপ্তভাবে বজ্রবিদ্যুৎ-সহ বৃষ্টি হতে পারে।

হাওয়া অফিসের পূর্বাভাস, আগামী ৪৮ ঘণ্টার মধ্যে আবহাওয়া পরিবর্তন হবে। তুমুল বৃষ্টিতে ভাসতে পারে বঙ্গ। শনি ও রবিবার ভারী বৃষ্টির আশঙ্কা দক্ষিণবঙ্গের জেলাগুলিতে, এমনটাই আলিপুর আবহাওয়া দফতর সূত্রে খবর। হাওয়া অফিস সূত্রের খবর, বৃহস্পতিবার বৃষ্টির পরিমাণ কমলেও, শুক্রবার থেকে আবারও বাড়বে বৃষ্টির দাপট। সপ্তাহান্তে পশ্চিমের জেলাগুলিতে বৃষ্টির পরিমাণ বাড়বে। নতুন করে বঙ্গোপসাগরে নিম্নচাপ তৈরি হবে আগামী ২৪ ঘণ্টায়। তার জেরে ভারী বৃষ্টি না হলেও বিক্ষিপ্ত বৃষ্টির সম্ভাবনা রয়েছে। কলকাতায় আজ, বৃহস্পতিবার আংশিক মেঘলা আকাশ। দুপুর ও বিকেলে দু-এক পশলা হালকা থেকে মাঝারি বৃষ্টির সতর্কতা রয়েছে। তবে ভারী বৃষ্টির সম্ভাবনা নেই। চড়া রোদ ও সঙ্গে আর্দ্রতাজনিত অস্বস্তি বাড়বে।

আরও পড়ুন: আরজি করের পুলিশ মর্গে গেল সিবিআই

দক্ষিণবঙ্গে বৃহস্পতিবার এবং শুক্রবার কিছুটা কমবে বৃষ্টির পরিমাণ। তবে বজ্রবিদ্যুৎ সহ হালকা মাঝারি বৃষ্টি দু-এক পশলা চলবে। শুক্রবার-শনিবার থেকে ফের বৃষ্টি বাড়বে। শনি ও রবিবার ভারী বৃষ্টির সম্ভাবনা থাকবে বেশ কয়েকটি জেলায়। ঝাড়গ্রাম উত্তর ও দক্ষিণ চব্বিশ পরগনা পূর্ব ও পশ্চিম মেদিনীপুরে ভারী বৃষ্টির সম্ভাবনা রয়েছে। উত্তরবঙ্গের দার্জিলিং, কালিম্পং, জলপাইগুড়ি, কোচবিহার, আলিপুরদুয়ার, উত্তর দিনাজপুর, দক্ষিণ দিনাজপুর এবং মালদহে একাধিক জায়গায় হালকা থেকে মাঝারি বৃষ্টির পূর্বাভাস রয়েছে।